สหกรณ์ฯยกเครื่องไอที ทุ่ม285ล้านเชื่อมข้อมูล
ชสอ. ทุ่ม 285 ล้าน ผุดศูนย์ข้อมูลและบริการไอทีครบวงจรให้สหกรณ์ออมทรัพย์
3 มิ.ย. 2558

ชสอ. ทุ่ม 285 ล้าน ผุดศูนย์ข้อมูลและบริการไอทีครบวงจรให้สหกรณ์ออมทรัพย์ 
นายเฉลิมพล ดุลสัมพันธ์ ประธานกรรมการชุมนุมสหกรณ์ออมทรัพย์แห่งประเทศไทย (ชสอ.) เปิดเผยว่า ชสอ.ได้ว่าจ้างบริษัท เมโทรซิสเต็มส์คอร์ปอเรชั่น (เอ็มเอสซี) ออกแบบพัฒนาและติดตั้งโปรแกรมให้สหกรณ์ออมทรัพย์มูลค่าโครงการรวมกว่า 285 ล้านบาท เพื่อให้สามารถเชื่อมโยงระบบข้อมูลของสหกรณ์ออมทรัพย์ได้ทั่วประเทศ 
ขณะเดียวกัน ชสอ.ยังได้ทำบันทึกข้อตกลงความร่วมมือกับสหกรณ์นำร่อง 16 แห่งในทุกวิชาชีพ จากสหกรณ์สมาชิกทั้งหมด 1,050 แห่ง ให้เข้าร่วมในการให้ข้อมูลระบบงานที่ใช้ในอยู่ และให้ทดสอบระบบ รวมถึงใช้งานจริง เพื่อให้สหกรณ์สมาชิกมีโปรแกรมระบบงานรูปแบบเดียวกัน และสามารถต่อยอดการทำธุรกรรมกับธนาคารต่างๆ ในอนาคต
ปัจจุบันสหกรณ์ขนาดเล็กที่มีงบประมาณจำกัด ยังไม่สามารถเข้าถึงบริการด้านเทคโนโลยีสารสนเทศได้อย่างทั่วถึง รวมทั้งยังมีปัญหาขาดแคลนบุคลากรด้านไอที ส่งผลให้เสถียรภาพของระบบงานสหกรณ์ในภาพรวมมีความเสี่ยงมากขึ้นในอนาคต ทำให้การบริหารงานสหกรณ์ออมทรัพย์ ต้องนำระบบเทคโนโลยีสารสนเทศเข้ามาใช้ ซึ่งต้องมีภาระค่าใช้จ่ายในการพัฒนาระบบเพิ่มสูงขึ้น
สำหรับแผนการพัฒนาโปรแกรมระบบงานสหกรณ์ออมทรัพย์ในช่วง 1 ปีแรก จะเป็นการพัฒนาระบบงานหลัก เช่น งานทะเบียนและเงินฝาก ก่อนจะพัฒนาระบบงานเสริมอีก 9 ระบบต่อในปีถัดไป